འགྲོ་བ་མིའི་ཐོབ་ཐང་ཡོངས་ཁྱབ་གསལ་བསྒྲགས་ནི་བོད་ཀྱི་རང་དབང་འཐབ་རྩོད་ཀྱི་ལོ་རྒྱུས་ཁྲོད་དུའང་གལ་འགངས་ཆེན་པོ་ཆགས་ཡོད།ཕྱི་ལོ་༡༩༨༨ལོར་རྒྱ་ནག་གཞུང་གིས་འགྲོ་བ་མིའི་ཐོབ་ཐང་ཉིན་མོ་འདི་ལ་ངོས་འཛིན་ཐོག་མར་བྱས་ཤིང་།དེ་ནི་འགྲོ་བ་མིའི་ཐོབ་ཐང་ཡོངས་ཁྱབ་གསལ་བསྒྲགས་སྤེལ་ནས་ལོ་ངོ་བཞི་བཅུ་འཁོར་བའི་རྗེས་སུ་ཡིན།ཕྱི་ལོ་ཆིག་སྟོང་དགུ་བརྒྱ་བརྒྱད་ཅུ་གྱ་གྲངས་ནང་བོད་ནང་རྒྱ་གཞུང་ལ་ངོ་རྒོལ་ལས་འགུལ་མང་པོ་བྱུང་ཞིང་།ད་ལྟའི་ཆར་ཡང་ཕྱོགས་མང་པོ་ནས་རྒྱ་གཞུང་ལ་ངོ་རྒོལ་ལས་འགུལ་རྒྱུན་མར་འབྱུང་བཞིན་ཡོད།ལོ་རབས་ཁ་ཤས་རིང་རིག་གནས་གསར་བརྗེ་ཡིས་བསྐྱེད་པའི་མི་སྤྱོད་ལས་འདས་པའི་བཙན་གནོན་གྱི་སྡུག་བསྔལ་མ་བཟོད་པར་བོད་མི་རྣམས་བོད་ཀྱི་རྒྱལ་ས་ལྷ་སའི་གཞུང་ལམ་དུ་འདུ་འཛོམས་ཀྱིས་རྒྱ་ནག་གི་དབང་འཛིན་ལ་སྐྱོན་བརྗོད་དང་།འགྲོ་བ་མིའི་ཐོབ་ཐང་དང་རང་ཐག་རང་གཅོད་ཀྱི་ཐོབ་ཐང་དགོས་པའི་རེ་འདུན་བཏོན་ཡོད།ཕྱི་ལོ་༡༩༨༧ཟླ་༩ནས་ཕྱི་ལོ་༡༩༨༩ཟླ་༣བར་ལྷ་ས་རུ་རྔམ་སྟོན་ཁྲོམ་སྐོར་ཐེངས་ཉིས་བརྒྱ་ཙམ་བྱུང་ཡོད།ཞི་བའི་རྔམ་སྟོན་ཁྲོམ་སྐོར་བྱས་རྐྱེན་བཙོན་ལ་བཅུག་པ་ཚོའི་ཁྲོད་འབྲས་སྤུངས་དགོན་གྱི་དགེ་འདུན་པ་བཅུ་ཡོད་ལ།ཁོང་ཚོ་ཕྱི་ལོ་༡༩༨༧ཟླ་༩ནང་འཛིན་བཟུང་བཀག་ཉར་བྱས་ཤིང་།ཕྱི་ལོ་༡༩༨༨ཟླ་༡ནང་རྒྱལ་སྤྱིའི་སྤྱི་ཚོགས་ཀྱི་གནོན་ཤུགས་ལ་བརྟེན་ནས་གློད་གྲོལ་ཐོབ་ཡོད།ཁོང་ཚོ་གློད་གྲོལ་བཏང་ནས་ཡུན་རིང་མ་འགོར་བར།ངག་དབང་ཕུལ་བྱུང་གིས་འགོ་ཁྲིད་དེ་བོད་ཡིག་ཐོག་བསྒྱུར་བའི་འགྲོ་བ་མིའི་ཐོབ་ཐང་ཡོངས་ཁྱབ་གསལ་བསྒྲགས་དཔར་འགྲེམས་བྱས་ཤིང།ཕྱི་ལོ་༡༩༨༨ཟླ་༡༢ཚེས་༡༠ཉིན་འགྲོ་བ་མིའི་ཐོབ་ཐང་ཡོངས་ཁྱབ་གསལ་བསྒྲགས་སྤེལ་ནས་ལོ་༤༠འཁོར་བའི་དུས་དྲན་གྱི་ཉིན་མོ་དང་འབྲེལ་གཞི་རྒྱ་ཆེ་བའི་རྔམ་སྟོན་ཁྲོམ་སྐོར་བྱས་ཡོད།